次韻丁判院
作者：陳造
朝代：宋

paragraphs: 丁侯袖詩來，容聽媧皇絃。
咀嚼冰齒頰，如漱錫谷泉。
露花有餘姿，風漪自成紋。
中含班傅香，夐絕郊島寒。
汗流竟後塵，何有一字難。
明月墮我側，盥誦喜欲顛。
因君念漂零，俛仰追昔年。
門間半面初，隄柳嘶晚蟬。
寒暑機不停，奔騖履欲穿。
客舍此相遇，把酒霜鴻天。
男兒氣干霄，猶受稠人憐。
似聞國士遇，度外置拘攣。
渠信造物兒，賦予終奇偏。
凌風謝垢濁，仙者一探丸。
多肉彼下乘，更趠驊騮前。
我老從斗祿，纖鱗潜重淵。
饑火少見貸，歸志久已堅。
自甘尺蠖屈，何與風鵬鶱。
會看鶚書薦，領此雲錦篇。
從今拭病目，長風駕蜚翰。